4 kinders, volwassene dood toe ongeluk motor 'uitmekaar ruk' | Netwerk24
07 Desember 2019 17:44
Lede van die nooddienste wat Saterdagmiddag na 'n ongeluk in Centurion ontbied is, is geskok oor die "gruwelike" toneel waarop hulle afgekom het.
Luidens 'n verklaring deur ER24 is 'n volwassene en vier jong kinders dood in die ongeluk tussen twee voertuie op die N14-hoofweg omstreeks 14:00.
Daar was sewe mense in die een voertuig wat volgens ER24 se verklaring "heeltemal uitmekaar geruk is".
"Al die insittendes is met impak uit die voertuig geslinger." Vier kinders en 'n volwassene is op die toneel dood verklaar. Twee vroue wat in dieselfde voertuig was, en die man wat die ander voertuig bestuur het, is na 'n hospitaal gebring.
"Die presiese omstandighede is nog nie bekend nie, maar die owerhede was op die toneel om ondersoek in te stel," lui die verklaring.
Vier jong kinders en 'n volwassene is Saterdagmiddag dood in dié ongeluk op die N14-hoofweg by Centurion. Foto: ER24